khistorydata/jeongjo-sjw-relations huggingface dataset:
정조 19년
李益運以義禁府言啓曰時囚罪人林鵬翰原情公事判付內今日內區別功議考律勘放後草記事命下矣林鵬翰黃海監司徐萬修狀啓內今此罪人李殷模因判付定配則到配日登聞一時爲急該府去營門未滿二日程而罪人本月二十一日到配而到配狀二十七日始爲來呈其間遲滯爲七日凡罪人到配日登聞法意嚴重該府擧行極爲駭然其罪狀令攸司稟處罪取考律文則大明律公事應行稽程條有曰凡公事有應起解囚徒而輒稽留及事有期限而違者一日笞二十每三日加一等罪止笞五十名例有曰犯私非笞五十解見任別敍大典通編推斷條有曰犯枉法受贜外笞杖竝收贖矣林鵬翰笞五十收贖解見任別敍而其租遇澤揚武功臣云功減一等笞四十收贖附過還職放送何如傳曰允
정조 19년
李益運以刑曹言啓曰至日在明時囚皆令今日捧供刑曹輕囚亦令今日內決放事命下矣典獄署所在重囚外輕囚罪人申春起等三名辜限已滿今放分輕重決放本曹拘留罪人中具顯基罪係御寶僞造干連鄭東昕罪係印信僞造干連方在推覈中竝仍置其餘金龍瑞等七名竝卽決放之意敢啓傳曰知道
정조 19년
景慕宮冬至祭親行敎是時進幣爵酒官吏曹判書沈煥之奠幣爵酒官行副司直尹行恁贊禮禮曹參判李敬一典祀官奉常正柳師模宮司令趙命喆執禮行副司直南公轍執尊副校理洪秀晩大祝廣州判官李始源祝史令李潢齋郞令徐有豐贊者引儀崔慶鎭謁者兼引儀韓範敍贊引引儀成殷柱祭監監察朴宗羽
정조 19년
乙卯十一月十一日未時上御便殿右副承旨京畿監司入侍時右副承旨李晉秀記事官趙台榮記注官金良倜記事官吳泰曾京畿監司金文淳以次進伏訖上敎文淳曰久始見卿矣畿伯之爲任比前有異責任不少卿須另念務爲也文淳曰以臣庸愚譾劣實無堪承之望是甚悚悶矣上曰卿於其間別無衰老矣文淳曰外雖如此內實朽敗無餘矣上曰廣州留守入侍賤臣承命出與廣州留守徐有隣偕入進伏上曰卿之莅任已至多日凡於營務俱爲就緖耶有隣曰姑未知事之首尾矣上曰係是守禦廳出鎭之初凡事須皆善爲矯正可也命退諸臣以次退出
정조 19년
乙卯十一月十一日申時上詣景慕宮經宿擧動入侍時行左承旨李晩秀行右承旨李益運左副承旨申耆右副承旨李晉秀同副承旨金啓洛假注書李周楨李毅采記注官金良倜記事官吳泰曾二提學沈煥之檢校直閣金勉柱原任直閣尹行恁檢校直閣南公轍李始源以次隨駕上具翼善冠衮龍袍乘輿出千五門萬八門保定門崇智門弘化門由逌瞻門入日瞻門降輿入齋室少頃就板位行再拜禮仍詣廟內奉審還御齋室命書榻敎曰進御五積交加散一貼煎入命權退諸臣以次退出
정조 19년
行都承旨黃昇源坐行左承旨李晩秀坐直行右承旨李益運坐左副承旨申耆坐右副承旨李晉秀坐直同副承旨金啓洛坐注書趙台榮病一員未差假注書李章垕仕許珩仕直事變假注書沈厚鎭仕
정조 19년
大殿王大妃殿惠慶宮中宮殿元子宮內閣政院玉堂冬至單子問安答曰知道
정조 19년
大殿王大妃殿惠慶宮中官殿朝廷二品以上六曹堂上冬至單子問安答曰知道
정조 19년
李晉秀啓曰大司憲未差執義李龜雲掌令李城輔邊景祐持平姜碩龜李鼎秉在外監察茶時之意敢啓傳曰知道
정조 19년
李晩秀啓曰領議政洪樂性右議政蔡濟恭判府事李秉模有稟達事率禮堂來詣請對矣傳曰入侍
정조 19년
金鎰有頉代許珩爲假注書
정조 19년
李益運啓曰假注書金鎰李章垕時無職名竝令該曹依例付軍職冠帶常仕何如傳曰允
정조 19년
李益運啓曰假注書許珩時無職名令該曹依例付軍職冠帶常仕何如傳曰允
정조 19년
李晩秀以禮曹言啓曰今此冬至朝賀諸道所封箋文中慶尙左兵使李潤謙坡州牧使徐英輔以應對官兼別軍職故各爲封箋矣一體看審捧入之意敢啓傳曰知道
정조 19년
李晩秀以禮曹言啓曰今此冬至諸道封進方物中慶尙右道兵馬節度使臣洪仁默未赴任故本營方物虞候代行封進矣啓本中以虞候權宜一書入之意敢啓傳曰知道
정조 19년
乙卯十一月十二日子時上行景慕宮冬至祭入侍時行左承旨李晩秀行右承旨李益運左副承旨申耆右副承旨李晉秀同副承旨金啓洛假注書李周楨李毅采記注官金良倜記事官吳泰曾二提學沈煥之檢校直閣金勉柱原任直閣尹行恁檢校直閣南公轍李始源以次侍立上具冕服出齋室通禮跪啓請執圭晩秀進圭上執圭就板位行再拜禮詣盥洗位盥洗訖詣香案前三上香獻幣獻爵訖大祝讀祝訖就飮福位行飮福禮降復位行再拜禮詣望燎位望僚訖通禮跪啓禮畢還御齋室改具翼善冠衮龍袍乘輿出日瞻門逌瞻門至弘化門外命宣傳官出標信解嚴由崇智門保定門入萬八門千五門還內諸臣以次退出
정조 19년
行都承旨黃昇源坐行左承旨李晩秀坐行右承旨李益運坐左副承旨申耆坐右副承旨李晉秀坐直同副承旨金啓洛坐直注書趙台榮仕直一員未差假注書許珩仕事變假注書沈厚鎭仕
정조 19년
金啓洛啓曰大司憲未差執義李龜雲掌令李城輔邊景祐持平姜碩龜李鼎秉俱在外監察茶時之意敢啓傳曰知道
정조 19년
傳于李益運曰右副承旨馳詣永陵奉審摘奸以來
정조 19년
李晩秀啓曰卽見平安監司金載瓚義州府尹沈晉賢憲書齎咨官先來探問事狀啓則灣尹狀初十日酉時封發十一日戌時到箕營而自箕營發來今日巳時始爲到院自灣抵箕自箕抵京洽是半程而中間差池殆過三日前後撥路申飭何等截嚴今番特敎之下尤不宜一毫放忽而其所擧行若是稽滯揆以事體萬萬駭然原狀啓所當還下送而與閑漫公事有異雖不得不捧入當該不飭之道臣從重推考遲滯之撥將分付道臣嚴治懲礪事令廟堂行會何如傳曰允關西不但若此海西之遲滯亦然黃海道監兵使亦爲推考可也
정조 19년
申耆以備邊司言啓曰卽見京畿監司金文淳報本司辭緣則進賀副使徐有防申飭之後謂有情勢無意上來云前後飭敎何等申複而今至多日尙無動靜以致使臣會同之許久遲滯揆以事體萬萬未安從重推考更爲催促使之斯速上來何如傳曰曆行回還在卽上諭若於頒曆便出來則拜表遲速亦當隨而不遠使臣會同一時爲急揆以道理豈可如彼乎爲先下義禁府推考可也
정조 19년
左議政兪彦鎬疏曰伏以一陽肇回萬品昭蘇恭惟履長納慶益膺無疆之休竊不勝懽忻攢祝之至仍伏念臣偶然一病淹到屢朔如水漬紙日就沈綴未登文陛今已四十有餘日矣犬馬戀主之誠寤寐如結伏祝玆歲云邁聖慕彌篤閟宮之小大祀享靡不躬祼而親薦至於毓祥宮酌獻禮之親行益仰是年追遠之聖感而寒候陡劇鑾輅頻戒伏惟聖體不瑕有損憂慮下忱一倍難任臣旣忝居大官之後則陪扈輿衛奔走祼將宜先於百僚而奈臣宛轉床褥起動無路東朝誕賀亞歲候班亦未得進身咸造之列闕禮虧分視若尋常有時省覺之回輒增兢惶之私而特蒙聖慈不惟不加威罰乃反曲費軫念太醫鎭曰看症閣吏以時問疾內院珍劑之寵頒又不止於一再自念塵士賤臣受恩隆厚曾無絲毫之報而徒以採薪之憂反媒曠世之涯榮感雖極惶愧彌深噫臣之今日之病臣亦豈自料其至此㞃哉始因膈痞之微症未及趁時醫治仍以轉成關格末乃氣衝命窩有升無降全却食飮雜試藥餌旣無顯效只伐胃氣內而眞元虛損外而形殼幻脫如下山之日未見其轉移而萬象自歸於昏墨到今不知不覺之中駸駸入於難醫之境矣雖以目下形現者言之眼翳而視黑耳𦕠而聽瑩神精怳惚靡定語言顚錯失次重以數塊頑痰橫亘於胸膈之間呼吸輒致牽痛糜粥亦復礙滯坐臥兩妨寢啖俱失凡此諸症實非一朝一夕之發則決知畢竟獲甦之無其日矣區區死生顧何足恤而但其平昔竊自期事殿下之日猶多未來庶或仰酬知遇之萬一者今將已矣無望撫躬自悼此何人斯雖然此猶不暇言耳竊伏念臣之見叨職名夫豈如臣無似所可久據者哉祗緣重膺聖簡仰感殊私惟冀筯力之奔趨俯彈微誠因仍盤礴行將及歲居常愧懼若隕淵谷而今又緣臣病伏九月以後籌坐賓對訖末一行簿書期會全不檢察尸位癏官臣之謂也間者聖上以廟務多滯屢煩憂勞至下原任大臣替行次對之命在國體苟簡甚矣在私分惶隘極矣顧此奄奄垂死中有何餘念暇及於官職去就而惟其責任至大擔負至重憧憧一念繫在肚內有若身被緊縛未嘗晷刻自安戶外跫音輒疑郞吏之來衾裏夢話半是釋負之願調病之方降火爲上而心界若此尙何望其一意靜息以卒承造化生成之澤也記昔臣之從叔父文翼公臣拓基曾在先朝戊寅年間重入揆地未半歲而因病呈告乃蒙先朝矜諒情私初單許副深仁厚渥從古罕倫至今家庭之間頌之不忘今臣之職猥躡從叔之後而遭際於聖世者與從叔之受知於先朝有隆而無替況臣之病狀又不比於從叔當日之難强則臣之從叔之得之於先朝者臣豈敢不仰望於我殿下哉倘蒙殿下推先朝體下之仁引臣叔蒙恩之例俾臣得以缷却重擔任便將攝庶幾賴天之靈或有復起之日則天地覆燾之恩臣將終始賴之臣抱玆衷懇爲日已久而神思迷茫數行文字亦未克自力搆綴日寫一語積費經營今始仰首呼籲於慈覆之天伏乞聖明俯賜憐察亟解臣議政之任以幸國事以遂至願不勝幸甚臣無任瞻天望聖屛營祈懇之至答曰省疏具悉卿懇卿之一疾沈淹三朔姑難以時日望其簉朝澒洞憂慮不任熏心卿雖以卿之從父文翼公初單卽解援以爲體諒之證而卿之精華內蘊筋力尙强勿藥之效不日可期勿以相職之未遞過勞神心調將之節愼旃愼旃仍傳曰此批答備堂中曾經亞卿人傳諭
정조 19년
乙卯十一月十三日辰時上御便殿左承旨入侍時行左承旨李晩秀假注書李章垕記注官金良倜記事官吳泰曾以次進伏訖上曰永陵奉審右副承旨進去與否知入賤臣承命出回奏曰纔已出去云矣上曰戶刑換房出榻敎又命書榻敎曰吏禮換房命退承史以次退出
정조 19년
申耆啓曰大司憲未差執義李龜雲掌令李城輔邊景祐持平姜碩龜李鼎秉在外監察茶時之意敢啓傳曰知道
정조 19년
以咸鏡監司趙宗鉉狀啓薦新生靑魚生瓜魚限內不得封進惶恐待罪事傳于李晉秀曰勿待罪事回諭
정조 19년
李益運以舟橋司言啓曰因鷺梁鎭摘奸宣傳官書啓判付內此書啓出給舟橋堂上處査問奸弊釐正後草記至於鷺梁別將之參涉於舟橋舡隻後弊所關萬萬駭然其委折亦爲嚴査草記事命下矣取見其書啓則其一監官頒將輩稱以公用舟橋案付舡八十七隻每舡米一石錢八兩每年收捧事也其一每年舟橋舡抄擇無非監官頒將及渠輩族屬所親舡隻事也其一該鎭別將黃壽海與鎭底居民金聖重合力造舡入於舟橋事也監官領將別將及應問各人等招致査問則案付舡收斂事監官李天培等所告內以爲在前稅舡作隊之時每舡收米十石以爲各樣雜費之需乃是舡人已行之例而及夫本司設始之後都中公用無他出處故八十舡主一齊聚議略倣作隊時已例而務從省略除訓局舡十隻外每舡以一石米八兩錢酌定出斂至於告官成節目踏印施行則此乃一從衆舡主所願定式之事旣非矣等私相收捧又非矣等獨自用下之事節目冊子亦爲現納一按可悉云蓋此各舡出斂專爲都中需用而不過自渠輩辦出自渠輩用下而已當初酌定本是舡主之所願伊後節目亦出官府之講成則旣非勒斂又異私用而節目辭意已盡消詳別無可以釐正之端更加申明嚴飭俾無從後濫斂之弊橋舡點擇事李天培等所告內以爲本司設始今爲六年而所重何如事體何如則矣等雖甚愚迷焉敢爲一毫循私之計況當點舡之時本司堂上親自看審抄擇取捨則矣等雖欲行私尤焉可得也雖以今年言之一從舡隻造成之年條久近而進退之故矣等十三人舡隻之中參於舟橋者只是八隻而已以此推之每年矣等舡之幾盡入於舟橋云者實爲瞹昧云設司以後點舡抄擇未嘗專委於渠輩而渠輩舡隻亦未嘗不入於點退之中則其所發明亦自無怪金聖重舡隻事該鎭別將黃壽海所告內以爲今年漕退舡一隻請得添造津舡後尙有餘材故果爲許賣於鎭底居民金聖重俾爲添補造舡矣及其造成之後以其新造完固之故自然入於橋舡抄擇之中而實非矣身所敢干與云金聖重所告內矣身所懷亦與黃壽海無異云津舡餘材之許賣舡人本非異事新造舡隻之抄入舟橋勢亦固然此與鎭將之參涉舟橋大有異焉而旣有嚴査草記之命捧口招以入之意敢啓傳曰知道
정조 19년
申耆以義禁府言啓曰進賀副使徐有防今方上來待命本府門外矣敢啓傳曰何必就理然後膺命乎分揀使之卽爲會同後入侍此後更踰鄕外一步之地是不知有臣分竝以此意嚴飭三使臣會同今日內擧行後都口傳啓目今日修啓事分付吏曹可也
정조 19년
乙卯十一月十四日辰時上御重熙堂右承旨入侍時行右承旨李益運記事官趙台榮記注官金良倜記事官吳泰曾以次進伏訖上命書宗廟景慕宮望祭受押單子入獻官單子永陵忌辰祭受押單子獻官單子判付訖命書傳敎曰禮房承旨馳謂宗廟景慕宮奉審摘奸以來命退諸臣以次退出
정조 19년
行都承旨黃昇源坐行左承旨李晩秀坐行右承旨李益運坐直左副承旨申耆坐直右副承旨李晉秀坐同副承旨金啓洛坐注書趙台榮式暇一員未差假注書鄭日泰仕直事變假注書沈厚鎭仕
정조 19년
藥房提調李時秀副提調黃昇源啓曰伏未審多日淸齋之餘聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 19년
李益運啓曰大司憲未差執義李龜雲掌令李城輔邊景祐持平姜碩龜李鼎秉在外監察茶時之意敢啓傳曰知道
정조 19년
李益運啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 19년
傳于李晉秀曰禮房承旨馳詣永陵奉審摘奸以來
정조 19년
申耆啓曰京畿監司金文淳依下敎來待矣傳曰入侍
정조 19년
傳于金啓洛曰同副承旨入侍
정조 19년
假注書許珩有頉代以鄭日泰爲假注書
정조 19년
傳于李益運曰留院上疏入之
정조 19년
黃昇源啓曰假注書鄭日泰時無職名令該曹依例付軍職冠帶常仕何如傳曰允
정조 19년
以進賀副使徐有防牌不進推考傳旨傳于申耆曰若此則不欲從官乎當此坐齋之時致煩酬應不但寒心因一副使又致使行事務之尙未會同停當豈成說乎從重推考更卽牌招牌去來各別嚴飭
정조 19년
以進賀副使徐有防再牌不進推考傳旨傳于申耆曰更爲牌招牌去來嚴飭
정조 19년
以司僕提調李時秀許遞傳旨傳于申耆曰本司不可數遞此傳旨置之
정조 19년
內醫院提調前望單子入之鄭存中落點
정조 19년
司譯院提調前望單子入之具允明落點
정조 19년
以進賀副使徐有防三牌不進推考傳旨傳于申耆曰若是違牌何時會同乎坐齋之日又若是酬應可乎以此以彼分義掃地甚矣更卽牌招斯速擧行
정조 19년
以進賀副使徐有防四牌不進推考傳旨傳于申耆曰一番牌招則去來動費數刻注書當嚴處而爲先更爲牌招牌去來星火嚴飭
정조 19년
以進賀副使徐有防五牌不進推考傳旨傳于申耆曰若此則不欲着帽立朝乎爲先問啓
정조 19년
申耆啓曰若此則不欲着帽立朝乎爲先問啓事命下矣問于進賀副使徐有防處則以爲臣卽家國之一罪人耳生不齒橫目之列死將爲不瞑之鬼泣血荒山日夕待盡惟我天地父母特加垂憐以敎以批溫綸洊降旣昭晰之又全保之臣抱持此恩言走告於父祖墳山惟願速歸泉下相將攢祝而已千萬不自意燕价除命忽下此際臣誠惝怳感激驚懍震剝殆不覺五內之失守也噫臣身非臣之有死生夷險惟上所命卽臣之所自矢則今此專對之任實有往役之義若使臣苟可以一半分蠢動則豈敢爲連事違傲仰煩酬應自陷於罪上添罪之科而至若今番人言卽是今古以來所未聞所未有之極憯毒極汚衊之遭罹也縱荷我聖上生活拯濟之至仁聖澤保有性命帖在地上而一身之滓穢則自在雖傾海莫之洗焉而況以不忠不孝不悌之許多罪惡尙逭邦憲有闕人理旣不可以情勢情踪言則其何忍自廁人類抗顔周行又何敢諉之往役楊揚冒赴以貽淸朝之羞乎鐵限在前株守難變當此連日淸齋之時致勤飭敎之屢煩此其罪尤合萬戮惟願速被金木之少贖前後孤恩蔑分之罪而已矣心神飛越言不知裁瞻望雲天有淚如泉云矣敢啓傳曰從古人臣之遭罹何限則未聞被一彈劾便欲自盡前此昭晰之備盡姑舍之以夷險不避之心適當原隰之往役一分報效此政其時而一違再違昧然若無聞覩又於問啓之後迷不知動殆若眞箇不欲着帽者然然則去將何之且今更漏向深酬應甚苦到今促飭徒勞而已若知身不有之義則金虎一步視同鐵甕者是豈道理之所忍爲義分之所敢出況明知其必欲勉出而一直逡巡無意竭蹶於是乎難免坐要之嫌從重推考更卽牌招斯速承牌事各別嚴飭
정조 19년
以進賀副使徐有防六牌不進推考傳旨傳于李益運曰更爲牌招違牌勿爲呼望傳旨亦勿捧入
정조 19년
以兵曹入直省記傳曰提調鄭存中摠管之任許遞前望單子入之
정조 19년
醫官朴明逵書啓左議政兪彦鎬病症大槪脈度與諸症與昨日一樣藥則歸脾湯依前方一貼今日又爲煎用而主家以爲太醫之鎭日往來實爲惶悚難安之端如添一病望卽收還以安私心云而臣旣伏承每日看病之下敎故仍爲往來書啓之意竝以詮次啓達傳曰間日看症
정조 19년
以平安監司金載瓚狀啓義州府尹沈晉賢皇曆先來及齎咨官回還遲速勑奇有無詳探啓聞事有旨祗受狀啓謄報事傳于李晩秀曰憲書咨官去月初一日受憲書則二十餘日足可出來而今幾五十日尙無動靜咨官所爲萬萬可駭豈可比之常年而遲滯若此待其回還嚴棍充軍次爲先另飭灣尹齎來曆咨定校騎撥星火上送事回諭問備未久而十三日封發狀啓始於今日入來比之灣撥其所遲滯不啻倍蓰箕伯威令豈有獨行於平壤以西之理乎專由於海西撥路之稽滯可知海伯更爲推考帥臣之不能檢飭之罪現露多端身在閫任怠忽若此如許帥臣置之安用當拿來嚴處而爲念孔道迎送之弊姑爲參酌爲先道內遲滯形止査出後復有慢忽之弊先自兵使別樣重勘令廟堂嚴飭
정조 19년
李益運以二所巡廳言啓曰去夜二更五點量犯夜人幼學成道升成道鼎執捉依例移送秋曹之意敢啓傳曰知道
정조 19년
金啓洛以義禁府言啓曰慶尙道寧海府定配罪人李書九放送事承傳啓下矣李書九放送之意分付該道道臣之意敢啓傳曰知道
정조 19년
吏曹參議宋煥箕疏曰伏以臣猥陳至懇冀蒙新命收還之恩及奉批旨乃有斯速上來之諭臣之隘蹙惶恧倍劇於前益不知措躬之所也至於雪恥酬文正之敎以臣之迷闇鈍滯其何以仰揣聖意之攸存乎臣自承此敎歷屢日反覆思惟轉益惝怳驚惑莫省其所以而亦不識其何以仰復也第竊惟念殿下旣有此敎於賤臣則在賤臣義分何敢以聖意之不能仰揣遂止於怵畏泯默而已乎嗚呼己未之事尙何言哉逆䜿得罪而陰謀益急必欲屠戮一邊士流先除國家羽翼投書上變先後迭發此皆凶從之所爲而其魁則許積是也是以積之伊時筵奏究厥語意尤極凶慘臣之先祖臣赤族之禍迫在呼吸而幸賴我肅宗大王如日中天遂令魑魅莫能遁情不然則國之爲國未可知而臣之家滅已久矣臣每想是年四月間事未嘗不髮䜿骨顫恨無以洩此憤於百歲之後噫嘻痛矣積雖臣家之讎而卽宗國之賊也爲臣祖之後孫者固有未洩之憤論臣祖之當日則初無可雪之恥而今玆聖敎乃在於近日處分後此臣所以莫可仰揣於聖意者也噫草萊賤蹤本不以官職自居則惟彼憑藉體府募入勇士假權逆子締結近宗之種種情節臣雖知之已詳聞之已熟皆有可考據而亦何敢妄有論列如在朝諸臣之爲也第以大臣疏批旣有所諭今於賤臣又有此敎有若臣祖眞有恥於當年而始獲雪於今日顧安有積之復官而臣祖雪恥之理哉臣於縷縷聖批之下不能卽地仰揣者固極惶悚而身親見與有幸之敎亦將仰對以何辭乎竊附無隱之義略陳驚惑之忱而猥瀆宸嚴罪戾益重秪伏俟譴而已若臣所叨之職不啻若俎猿之冠冕鼯鼠之覊馽而不可久辱於樵牧之社者也已於前疏瀝盡肝血伏乞聖明曲垂鑑詣亟賜鐫改仍治臣僣妄之罪不勝幸甚臣無任云云省疏具悉前批中雪恥酬先正云云觀於明聖志光聖德之句語意謂爾以爾家之人必不言而喩矣今爾疏辭之曰以莫省所以者無或前批之未暢歟往昔己未之事尙何言哉筵請告廟頒敎至引濟州吉云節之例從又撰進敎文而反諉張三之操刃李二之償命者其人何人則如故相之異趣設或未及立異豈比於右所謂其人之同室操戈乎況故相之死在於己巳十年前且況最後收議雖似依違自來庇護昭載國乘者乎予於先正曠想多端獨於己未之恥未遑一言之槪及幸因故相復官事始獲提道於今日使後生少年益知顚末復故相卽斥其人斥其人卽念先正予之謂雪恥酬先正云者不亦宜乎大抵百年而公議大定故相雪其冤而先公尤有辭使其人愧赧惶汗浹背於九地眞所謂異條而同貫大公而至正也見今政月在卽爾須卽起幡然仍傳曰此批答下諭道伯傳之
정조 19년
乙卯十一月十五日辰時上御重熙堂左副承旨入侍時左副承旨申耆假注書許珩記注官金良倜記事宮吳泰曾京畿監司金文淳以次進伏訖上曰副使牌去來催促賤臣承命出傳上曰畿營事務與前自別卿皆已照檢乎文淳曰臣到營屬耳未及盡悉矣上曰道內捧糴方爲幾許文淳曰以邑報見之則所捧幾半矣上曰始興果川等地有隨駕馬兵議定事卿雖未及知往問廣留則可以詳知待華城留守上來同爲議定可也上曰撥路近多遲滯須加申飭也文淳曰業已申飭矣上曰兩西撥站自廟堂已爲行會嚴飭於道帥臣而若於京畿境內遲滯而現發則卿當知之矣卿則先退可也上曰使臣會同之坐今日內爲之事分付可也仍命退承史以次退出
정조 19년
乙卯十一月十五日辰時上御重熙堂左承旨入侍時行左承旨李晩秀記事官趙台榮記注宮金良倜記事官吳泰曾以次進伏訖上命書傳敎曰副使尙未出膺會同有命而不得擧行豈有如許事體道理乎曆行先來若於今日出來則使行治發亦當在此時此時使臣豈敢若此乎備員然後使之會同而會同前都口傳亦何以啓下乎副使徐有防從重推考卽爲牌招使之星火擧行事分付又命書吏曹參議宋煥箕疏批命退承史以次退出
정조 19년
乙卯十一月十五日巳時上御重熙堂同副承旨入侍時同副承旨金啓洛假注書許珩記注官金良倜記事官吳泰曾以次進伏訖上曰籌司謄錄之尙不修置此豈筵敎申飭之意乎仍命書傳敎曰廟堂文書皆關典章前此所有筵敎意謂其間修正目錄矣今日適有取考之冊問之尙無修置者云戶判之事事泛忽姑無論前堂之尙不釐正尤爲駭然有司堂上李時秀前副提調尹行恁竝從重推考先自目錄卽爲修正入啓又命書傳敎曰職務太繁每多瘡疣欲隨事提飭則近於叢脞欲任他闔眼則有如許苟且之弊戶判兼帶各司提擧之任許遞俾專度支籌司之職務前望單子入之又命書傳敎曰道伯旣異於邑倅且有筵敎寧海府定配罪人李書九放送上曰注書傳命之際稽緩甚矣其人爲誰啓洛曰今番新榜而居抱川云矣仍命書傳敎曰渠焉敢慢忽而行步極爲緩緩駭然甚矣不可以鄕注書分揀當該注書拿處仍命退承史以次退出
정조 19년
行都承旨黃昇源坐行左承旨李晩秀坐行右承旨李益運坐左副承旨申耆坐直右副承旨李晉秀奉命進去同副承旨金啓洛坐直注書趙台榮仕一員未差假注書鄭日泰仕直事變假注書沈厚鎭仕
정조 19년
李晉秀啓曰進賀副使徐有防昨日飭敎之下終不承膺莫重命牌經宿闕外揆以事體萬萬未安從重推考何如傳曰懸牌之禁何等申嚴則經宿闕外無意膺命非懸牌而何近日新說中奉牌云云尤不成說奉牌懸牌不過五十步百步之間其爲違禁一也此重臣之徒知私義不恤公法有非所知於平日者此啓辭勿施仍以昨夜之牌各別嚴飭
정조 19년
黃昇源啓曰藥房都提調洪樂性提調鄭存中副提調黃昇源爲承候來待矣傳曰入侍
정조 19년
李益運啓曰判府事李秉模爲承候來待矣傳曰入侍
정조 19년
李晩秀啓曰時原任閣臣爲承候來待矣傳曰入侍
정조 19년
金啓洛啓曰臣與右副承旨李晉秀伴直纔以奉審出去伴直無人左副承旨申耆所當牌招而拘於廳規不得請牌何以爲之敢稟傳曰牌招
정조 19년
金啓洛啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 19년
傳于申耆曰抄啓文臣去四月朔親試明日爲之試官以課試入來試官爲之
정조 19년
以全羅監司徐鼎修狀啓濟州船運穀五千石今方申飭裝發一萬兩貿穀待其年貿隨運隨報計料事傳于申耆曰今番則異於昨年領運入送祭海一款不必自京下送香祝領運差使員只留內島監發自該道以此差員定爲獻官精備祭物處誠行事之意分付萬兩貿穀外又以五千石不待該牧狀請欲爲先運云甚可幸也當初以萬包措備之命不過遙度之假令所除五千石則更待該牧狀本及探來事情以爲去就之地事亦爲分寸
정조 19년
乙卯十一月十六日辰時上御誠正閣時原任大臣閣臣藥房承候入侍時行右承旨李益運同副承旨金啓洛記事官趙台榮記注官金良倜記事官吳泰曾藥房都提調洪樂性提調鄭存中副提調黃昇源判府事李秉模一提學尹蓍東二提學沈煥之原任直提學徐龍輔鄭大容直提學李晩秀檢校直閣金勉柱原任直閣尹行恁南公轍檢校待敎徐有榘以次進伏訖樂性等進前奏曰近日日候甚寒此時聖體若何上曰一樣矣樂性等曰多日淸齋之餘寢睡水剌之節亦何如上曰一樣矣樂性等曰王大妃殿氣候若何上曰一樣矣樂性等曰惠慶宮氣候若何上曰一樣矣樂性曰前席辭免非止一再苟有一分可强之道豈敢復事煩瀆而精神之昏耗近又益甚尋常事爲過眼輒忘廟謨之委積姑捨國體之傷損如何伏願亟命斥退改卜賢輔焉上曰予旣不以筋力之事責卿則但坐鎭而已何必過辭也上曰副使牌去來催促知入賤臣承命出回奏曰副使才始違牌云矣命書傳敎曰國體所在寧容若是進賀副使徐有防義州府尹除授當日辭朝時任府尹遞付京職上曰義州府尹徐有防先入侍後謝恩出榻敎賤臣承命出與義州府尹徐有防偕入進伏上曰卿家所遭何忍復提有防涕泣對曰如臣無狀世豈有倫非臣一身之故則臣兄何以遭罔極之誣乎臣於向日疏中亦以不忠不孝不悌爲辭而頂天立地負此三大罪之名何忍擧顔於簪紳之班乎上曰若謂以卿之故而拖及卿兄則不悌之目猶可成說至於不忠不孝等語豈不自引之太過乎予則謂李安默之疏雖自附於攻小人而渠之遣辭下語決非治世之音反歸於小人口氣此何異以小人攻小人乎類聚林甫元載似道惠卿等大奸巨慝冒之於卿謂之奸雄聽之者誰信當之者何怒有防曰一則臣罪二則臣罪臣死將爲不暝之鬼矣臣受恩罔極得至今日此生此世無以報答惟以子子孫孫生生世世化爲犬馬之畜少酬驅使之勞矣上曰大抵卿之處義自初太過更勿過引也李安默後又有二疏未知卿聞之而旣出言端不得不畢其說矣趙鎭井固無足責至於金義淳反噬之習不忍正視渠家孼屬將婚於不當婚之處其時賴卿兄弟之力俾免狼狽外此渠先事卿等百口保之乃反先下毒手全忘舊恩渠何足言所惜者士大夫風氣也此等處不忍容默矣命以義州府尹徐有防下直單子書傳敎曰更思往役重於譴補揆以處義亦豈可避苦趨歇乎今旣登筵面諭外補之命勿施卽爲會同敎有防曰初欲使卿莅任義州後更膺使命矣更思之旣登筵之後去與不去不必更有節拍況恩補爲重往役爲輕在卿道理亦不敢以往役爲辭矣卿卽先退仍爲會同可也有防起欲奏對而言未出上曰卿旣非一品矣有何更辭有防仍退出上曰齎咨官之尙無消息誠駭然矣上諭之付送於今行雖未的知而曆旣改元則此豈不卽卽飛報之事乎雖於彼中自有留館日子渠若誠懇先出則豈有不送之理耶秉模曰果如聖敎矣第射利之徒耽於交易似致此稽滯矣樂性曰入侍班次旣有定式亦關朝儀藥房入診時則藥院居前承史居後其餘入侍則承史居前者卽不易之視也今日入侍承候而非入診則承吏自當居前而誤引入診之例倒次居後故臣於閤門亦有所提飭而未及改次矣今伏承聖敎果知失儀而不卽釐正則亦恐有後來襲謬之弊當該承旨從重推考何如上曰依爲之出擧條龍輔曰本廳今年分給部內還上幾盡畢捧而未捧之數只爲七百餘兩此則皆是最無依至貧窮之類也今有龍仁居折衝鄭信徵京居閑良采聖麟兩人捐出千餘兩錢自願竝縮穀擔當備納其捐財濟窮之狀誠爲嘉尙此等之類不可無別般激勸之道故敢此仰達矣上曰聞甚可嘉賞加空闕衛將差下可也出擧條命退諸臣以次退出
정조 19년
乙卯十一月十六日午時上御重熙堂有司堂上入侍時行左承旨李晩秀記事官趙台榮記注官金良倜記事官吳泰曾有司堂上李時秀原任直提學徐龍輔以次進伏訖上敎時秀等曰定例冊子今幾釐正乎時秀龍輔曰定例冊子與曾經道臣往復釐正略已就緖而戊申定例本自詳備元無大段差謬處今此釐正不過就其中齊其不齊而已以此付標於元定例冊子中分送三道而至於鋪陳屛帳等屬之以前排所用及先期措備之類不必拘於定例續續改備以致列邑紛挐之弊竝以前排及已措備者用之待日後新備時一依定例施行而庭排飯供中果品饌物之隨其土宜量宜代用惟在儐臣道臣臨時闊狹以此意分付三道道臣何如上曰依爲之出擧條命退諸臣以次退出
정조 19년
行都承旨趙尙鎭牌不進行左承旨李晩秀坐行右承旨李益運坐左副承旨申耆坐右副承旨朴宗甲坐直同副承旨金啓洛坐直注書趙台榮仕一員未差假注書李章垕仕直事變假注書沈厚鎭仕
정조 19년
李晩秀啓曰來二十一日輪對日次矣敢稟傳曰爲之
정조 19년
李益運啓曰來二十二日朝參日次矣敢稟傳曰停
정조 19년
傳于朴宗甲曰南兵使入侍
정조 19년
備忘記京畿監司金文淳下直長弓一張長箭一部賜給
정조 19년
傳于李益運曰不爲仕進承旨與奉命承旨許遞前望單子入之待下批牌招察任
정조 19년
承旨前望單子入之趙尙鎭朴宗甲落點
정조 19년
李晩秀啓曰京畿監司金文淳廣州留守徐有隣水原留守趙心泰依下敎來待矣傳曰入侍
정조 19년
以左議政兪彦鎬初度呈辭傳于李晩秀曰不允批答亦近文具卿若差可則筵朝決知其不俟駕屨安心調理事遣承旨傳諭
정조 19년
李晩秀啓曰左議政兪彦鎬初度呈辭遣承旨傳諭事命下矣何承旨進去乎敢稟傳曰右承旨進去
정조 19년
李益運書啓曰臣敬奉聖諭馳往傳諭于南部薰陶防鑄字洞契議政府左議政兪彦鎬所住處則以爲臣之難望復起之狀自知甚明冒死呈告庶翼天地之仁無物不遂俾得昆蟲坯蟄萬一拖到陽和一息回蘇則自今至死之年莫非吾君之賜也伏枕顒俟如飢望哺千萬不自意銀臺之臣臨宣聖諭至以不允之批亦近文具卿若差可決知其不俟駕屨爲敎奉讀未半不覺感涕被面惟我聖上父母於臣不欲以虛文備例覊縻臣雖無狀亦豈敢以虛文備例飾讓苟丐解免之道耶顧今病狀比諸日前疏籲時尙無分減無減則加久病之常理也醫人與傍觀者爲安病心每作慰譬之言而臣之精神雖曰昏昏其所默量固已熟矣如有一半分差可之望則寧忍急於釋務過張滓穢之證形仰負視若家人之至恩隆渥哉惟此衷曲神實臨之息喘氣短言不知裁亟願快賜照諒以卒成生之澤云矣敢啓傳曰知道
정조 19년
備忘記南兵使李壽鵬下直長方一張長箭一部片箭一部筒兒一箇賜給
정조 19년
以假注書望筒傳于李晩秀曰南宮惶年太淺文太生還送渠鄕限三年製納表三百賦三百策三百於限滿翌年正月旬前然後始擬注書事分付
정조 19년
鄭日泰有頉代以李章垕爲假注書
정조 19년
李益運啓曰假注書李章垕時無職名令該曹依例付軍職冠帶常仕何如傳曰允
정조 19년
以健元陵令金在明病親呈辭傳于朴宗甲曰給由閑司口傳相換齊陵參奉鄭文綏京職亦爲口傳相換
정조 19년
吏曹口傳政事健元陵令金在明掌樂院主簿李普源相換齊陵參奉鄭文綏西部都事李栢相換
정조 19년
兵曹口傳政事僉知單李晉秀
정조 19년
有政吏批判書沈煥之進參判洪明浩病參議宋煥箕在外行左承旨李晩秀進以黃昇源爲兵曹參判尹行恁爲禮曹參議李勉兢爲兵曹參議尹行元爲兵曹參知李德鉉爲吏曹正郞朴載德爲吏曹佐郞黃井彦爲司饔奉事黃井彦爲禁府都事金樂敏爲兼引儀辛漸爲陰竹縣監金毅重爲律學敎授兼執義單柳畊故同敎寧朴師沃贈吏判例兼故禮曹判書朴祐源考
정조 19년
李益運以兵曹言啓曰內禁衛將李東植所患痰癖之症當寒添劇時月之內無望供職呈狀乞遞實病旣如此則宿衛領軍之將不可久曠改差何如傳曰允
정조 19년
李益運以兵曹言啓曰景福宮衛將李昌興慶熙宮衛將高景胤俱以身病猝重勢難供職呈狀乞遞輪番之任不可久曠竝改差何如傳曰允
정조 19년
以忠壯將望筒傳于李益運曰三陟營將李東憲明年採蔘前勿移
정조 19년
傳于李益運曰未肅拜兵曹堂上許遞前望單子入之待下批牌招察任
정조 19년
兵曹堂上前望單子入之參判林濟遠參議李鼎德參知鄭尙愚落點
정조 19년
兵批判書李得臣進參判林濟遠參議李鼎德未肅拜參知鄭尙愚入直行右承旨李益運進以李章漢爲內禁將洪繼哲爲五衛將李鉐爲忠壯將鄭信徵爲景福將宋聖麟爲慶熙將崔錫元爲訓鍊判官趙鎭祿爲訓鍊判官尹賢佐爲柔遠僉使盧萬益爲三田渡別將同知單玄商祿副護軍趙文彦李元植李格權煥洪進泳李晉祥副司直黃昇源李肇源金祖淳尹光顔以上竝單付
정조 19년
傳于金啓洛曰次對久未爲之領右相有所愼左相尋單二十日次對進呈於明日只稟事堂上來待
정조 19년
以平安監司金載瓚狀啓江界府渰死人李召史三母女同時竝命尤爲矜惻事傳于李晩秀曰爲先另給恤典嚴飭該府詳探實蹟報來後卽爲狀聞事回諭
정조 19년
宣傳官申惠周書啓曰臣敬奉聖敎去月三十日辰時量自京離發當日三更量馳到于坡州地臨津鎭之形止先已轉達是白有在果臣潛行五日遍到諸處屢回廉察多般採探是白乎則鎭將治蹟段鎭將異於守令到任亦且不久別無治蹟之可擧而客氣甚多用杖太濫殊無撫恤鎭卒之意是白乎旀捧還弊瘼段開倉之初濫捧太過民怨四起匿書屢出始生畏怯挽近所捧比初差勝而斛上加數尙近四五升落色所受亦不得正平莫重軍餉多以代錢捧上而漣川縣所納移轉米二百石內六十石每石以七兩代捧竝與本鎭所捧錢今方留置於書員鄭宇柱家而本米則以別將所用津夫畓租一百餘石收卽散給鎭民輩是如可春糶時以租一石換作米一石載錄於各其名下幻出代捧錢兩鎭將取用爲計云云是白乎旀民弊段本鎭有二哨軍而鎭民之子年至五六歲輒必見錄於軍案未陞元軍之前歲徵後價此是鎭民之痼弊是白遣鎭校韓國亮鎭吏鄭宇柱粗解文籌久差鎭役成一奸蠧前後鎭將盡置袖中黜陟員役惟意所欲侵漁殘民無所不至主張糶糴幻弄穀物收捧則精白之米分給時變爲麤劣之米一鎭受害衆民抱怨是白遣沙工輩本無定料無以料生之中所謂津夫畓所出則鎭將收食結稅則使都沙工十名備納一年所費租每名各爲十六斗所納結錢又爲六兩云云而況其屯畓本是沙工輩所食之物而中間見奪於別將者也已極冤枉而懲稅尤甚無義矣沙工之呼冤狼藉此外別無所聞是白乎旀緣由惶恐敢啓傳曰近來嚴飭之下無論謬例新例公麽營校敢行肥已虐民之習究厥所爲萬萬痛駭此書啓出給畿營令地方官坡州防禦使大張威儀開坐於臨津館前赤壁口拿致鎭將及猾校箇箇嚴棍一一釐弊狀聞或任其行惡地方官亦難免其罪以此嚴飭
정조 19년
奎章閣啓目抄啓文臣柳台佐尹致永洪命周等矣親試連二次居未依傳敎緘辭推考罪各笞四十竝收贖竝只公罪奉敎依允爲旀竝只功減一等爲良如敎
정조 19년
金啓洛以吏曹言啓曰成均館學諭崔仁簡除拜後過限不上來依例罷職何如傳曰允
정조 19년
申耆以戶曹言啓曰月前內需司牒呈內以爲宣禧宮祭享需用浩大每患不足而卽聞慶尙道咸陽府栢田面馬川面庚子量外加耕田畓至於四百餘結云定宮監下送本官眼同遂庫打量之意移報備局行關本道何如啓判付內安知非六里靑山乎枚報戶曹嚴飭該道從實査報後自戶曹論理草記事判下矣謹以判下內辭意措辭關問該道矣卽接慶尙監司李泰永回移內以爲祭享需用旣係至重判下擧行又復自別別定親裨眼同該倅栢田馬川兩面逐庫摘奸從實査究則兩面土地在於智異山底平地旣少墾土甚難往往人家處在山凹而民人等所告內矣等所居之地狹窄瘠薄公家應役比他繁重特蒙庚戌之聖恩還弊則簸揚寺弊則蠲減散者還集居者稍安自宮房忽有設屯之擧馬川面甲量以前雖或有陳荒之處庚子改量時盡入元帳付山上磽确處雖似加耕俱以續田收稅毋論宮房與京各司前後望呈不知幾次而旣無把束之加起栢田面田畓比諸馬川雖云稍勝一把一束皆是量付設屯一款時令還寢使峽裏殘氓得以保存事屢屢呼訴該郡守尹光碩牒呈內以爲蓋此兩面處在峻嶺之下所謂山火田甲戌以前間或有之而庚子改量時盡入於元帳付至於山上六等處名以續田懸錄以今摘奸時所見言之一斗落田庫元卜外狹加之卜將近一負且以兩面量案田畓數爻言之馬川元結二百四十六結零栢田元結二百九十二結零而幅員狹窄則今此量外四百結之設屯非所可論之意報來今以邑牒民訴參互摘奸裨將所告則栢馬兩面處在窮峽地形狹窄田畓都不過爲五百結餘而山腰以下入於元帳山腰以上錄以續田外此石角山巓亦皆隨起隨稅以此之故宮房各司之筵稟望呈前後幾遭而終無實效竟至還寢則所謂加耕隱漏之果無把束推此可知今若勒爲加卜强令責稅地有兼徵之冤民無奠居之望云道臣旣令親裨摘奸邑牒民訴又如此前後宮房及各司之望呈旋寢非止一再可知其初無漏結加耕遠外傳聞似因差爽設屯一款置之之意分付內需司何如傳曰誤爲陳告者反坐新有式令昭載金石之典則卿曹草記結語巽軟莫甚烏在其爲小民抑宮房之意乎卿則推考草記勿施陳告人査實更爲指一論理草記可也
정조 19년
李晩秀以弘文館言啓曰副校理沈興永修撰尹序東連呈辭單不爲行公竝卽牌招察任何如傳曰允
정조 19년
朴宗甲以內醫院都提調言啓曰除案醫女雪梅還屬差備待令醫女差備待令醫女駕鶴仙降付內醫女內醫女哲玉移付尙衣院之意敢啓傳曰知道
정조 19년
李晩秀以禮曹言啓曰取考大典通編別試初試條則或三百或六百臨時稟旨事載錄矣今番別試初試取幾人乎敢稟傳曰取三百人可也
정조 19년
李晩秀以禮曹言啓曰頃因愍懷墓官所報以有虎患令該軍門期於捕捉事自臣曹草記蒙允後分付該軍門而終未捕捉矣卽接愍懷墓官所報則昨日墓軍捉得三大虎云所得三大虎則令該軍門區處何如傳曰允陵軍則一時獵捉三大虎而名以善放砲手前此空往空來者駭然甚矣其時該營大將從重推考可也
정조 19년
李益運以兵曹言啓曰來丙辰年重試對擧別試文武科初試來二月初三日設行事自禮曹推擇啓下矣取考謄錄則在前對擧別試武科初試取人或取二百人或取三百人或取五百人矣今番則取幾人乎敢稟傳曰取二百人可也
정조 19년
李益運以兵曹言啓曰來丙辰年文武官重試來三月初七日爲之事自禮曹推擇啓下矣武科則例有初試重試武科初試吉日令日官金性錡使之推擇則來二月二十日爲吉云以此日設行何如傳曰允
정조 19년
李益運以備邊司言啓曰卽見統禦使鄭昌順狀啓則以爲閫營之虞候便同巡營之都事諸閫皆有本營獨無者未知何故而中軍虞候不當疊設旣設虞候則當罷中軍雖以料布言之中軍則稍厚裨將則至薄當以稍厚之料移作虞候之稟而若論公費則以此代彼別無損益揆以事面在所當設關防重地若値主帥之有故則亦可代主將司令其於軍務有不可闕而本營中軍以下將士支放專藉取耗逐朔排用近來穀物擧入於停退蕩減之中萬餘石取耗之穀時存不過爲二千石零支放不繼中軍料布時或權減旣設虞候則逐朔料布有定無減當就蕩減停退之數仰請移劃支繼之道而不敢煩浼於廟堂至於節目旣有他道虞候已行之條件固當照例擧行故不得後錄云矣兵水營之置虞候無事則如諸道都事之例有事則行各營中軍之事設置之意本自不輕而獨於京畿黃海兩水營闕而不設私辟中軍無異於防禦討捕之邑者似由於兩水使之皆兼地方守令故也而年前海西水營旣已許施則京畿水營亦當一例設置而官制創始事係難愼廩料之移此代彼目下公費雖曰無所損益旣設衙門則諸般需用必不如自辟中軍之例該閫新經大歉各項支放未盡給代畿海兩道亦無可以移劃之處虞候設置一款今姑安徐待穀物稍裕更爲狀聞之意分付何如傳曰允
정조 19년
李益運以備邊司言啓曰譯官有功勞可任使者抄擇陞資事纔已筵稟矣四學譯官可堪陞用者十三人因本院酌定依例別單書入令該曹加資施行何如傳曰允
정조 19년
李晩秀以備邊司言啓曰前參判金履成卒逝今方歸葬於本鄕而曾經二品實職依法典返柩時擔軍題給之意分付所經各道何如傳曰允
정조 19년
李益運以備邊司言啓曰頃因海南縣監安策上疏回啓判付內臭載虛錄及癸丑虧欠米事該廳該曹之尙不區處殊不成說嚴飭使卽決處報來後草記事命下矣卽見惠廳戶曹所報則庚戌臭載穀物事惠廳納己酉條海海大同八百石均廳納二百石所載船庚戌臭載於南陽境而南陽海南兩邑倅面議畿營以改色上納之意自願擔當不爲登聞又因該邑報請改色米中七百石移劃儲置其餘二百三十五石零竝船價條屢度關飭尙不上納云奏丑米虧欠事癸丑條該邑稅大同人情雜費不爲磨鍊惠廳戶曹納中竝元穀虧欠合爲八百三十餘石而戶曹納一百三十石零惠廳納二百九十八石至今猶未盡納云矣庚戌臭載之時該倅之以改色擔當者蓋出於免罪之計而改色旣難措辦則復爲彌縫之計請換儲置之名而辛亥因畿伯所奏守令及在囚沙格以宥旨前事竝蒙特敎恩典仍有拯劣米及穀物區處一依宥旨爲之之命庚戌該倅旣蒙恩宥今不敢更爲請勘而臭載穀物則年條雖久當初擧行旣異常規該廳之不欲竝論於年久之拯劣者事勢固然嚴飭道該邑庚戌臭載穀依當年條拯劣米例趁卽收捧上納正供事體本自嚴重雜費諸條亦是法典所在而癸丑稅穀則雜費條不爲磨鍊以致元穀之欠縮該邑事誠極寒心伊時自戶曹雖已請勘虧欠穀物之猶有未盡上納云者亦極可駭今若以年久或許闊狹則大關後弊待解凍卽爲準納事一體嚴飭道臣何如傳曰急於免罪不恤民隱之守令倖因赦令而置之勿論之科無辜小民旣有疊徵之苦又當勒捧之事其爲無義莫甚於此更爲論理草記可也
정조 19년
李晩秀以壯勇營言啓曰本營中日試射時騎芻沒技人依節目別單書入之意敢啓傳曰知道
정조 19년
李晩秀以禁衛營言啓曰本營中軍吳載徽身病甚重勢難察任今姑改差何如傳曰允
정조 19년
李晩秀以禁衛營言啓曰凡係行獵等事始興縣以南道之效本營主管而愍懷墓守僕金義得一時捉得小虎三頭來納自本營從厚施賞以爲激勸之地而三頭小虎封進之意敢啓傳曰知道
정조 19년
金啓洛以刑曹言啓曰因二所巡廳啓辭今月十四日二更量犯夜人幼學成道升成道鼎等移送秋曹事命下矣成道升成道鼎依更數各決笞五十度放送之意敢啓傳曰知道
정조 19년
禁府啓目承政院假注書許珩原情云云傳旨內辭緣泛稱遲晩刑推得情何如判付啓付過放送爲良如敎
정조 19년
乙卯十一月十七日辰時上御誠正閣諸承旨持公事南兵使入侍抄啓文臣親試入侍時行左承旨李晩秀行右承旨李益運左副承旨申耆同副承旨金啓洛記事官趙台榮假注書鄭日泰記注官金良倜記事官吳泰曾檢校待敎徐有榘南兵使李壽鵬抄啓文臣試官一提學沈煥之以次進伏訖上曰諸承旨讀奏公事可也晩秀讀奏慶尙監司李泰永狀啓薦新朔膳生靑魚限內不得封進惶恐待罪勿待罪事有旨祗受事靑松府使洪彦喆到任事及左議政兪彦鎬初度呈辭及健元陵令金在明病親呈辭耆讀奏慶尙監司李泰永啓本熊川縣反庫事仁同府反庫事及忠淸監司柳焵狀啓公州等邑居良人金孝行等燒渰囕死恤典題給事晩秀讀奏奎章閣近日抄啓文臣柳台佐等親試連二次居末推考事及慶尙監司李泰永狀啓新羅諸王陵寢奉審無頉事及益運讀奏平安監司金載瓚啓本仕滿將官開錄事平安兵使申應周狀啓安義僉使金天寶到防事忠翊衛等價布上送事及慶尙監司李泰永狀啓修撰金熙稷上來時給馬有旨祗受事及水原留守趙心泰狀啓離營上去事及慶尙右兵使洪仁默狀啓到任事及咸鏡監司趙宗鉉啓本親騎衛都試試取事及啓洛讀奏黃海監司徐邁修啓本罪人具純長淵縣到配事罪人金致弘長連縣移配事殺獄罪人等同推開坐事罪人李仁伯豐川府到配事及全羅監司徐鼎修啓本罪人尹熤珍島縣到配事及平安監司金載瓚啓本道內殺獄罪人同推開錄事及慶尙監司李泰永啓本罪人柳坤寧海府到配事罪人徐命大山淸縣到配事彦陽縣定配罪人達喜物故事及忠淸監司柳焵啓本木川縣殺獄罪人李命得物故事殺獄罪人等拷訊次數開錄事及江原監司李秉鼎啓本罪人崔相崑金城縣到配事時囚罪人同推開坐事罪人李得禧洪川縣到配事及京畿監司金文淳啓本時囚罪人等拷訊事次數開錄事訖上命書判付訖上曰親試試官以下行禮事分付啓洛承命分付引儀唱試官以下入就位行四拜禮試官尹蓍東等入就位行禮訖進伏上命入懸題紙書賦題曰復賜酒肉歸遺細君仍命揭之敎曰近見試作則崔光泰之文皆不合作此是專意於敎書故試作漸不如初乎此後則敎書勿爲製進雖以金處巖言之近來試作何不如釋褐之前乎今番科作必欲善取諸文臣等各別加意善爲製進事分付晩秀承命出分付上曰今此親試係是入冬後初次故雖爲親臨此後則皆爲在家製進而今亦退去製進事分付上曰申鳳朝連三次居首陞敍傳旨何不捧入乎晩秀曰未及覺察故不得捧入矣上曰今日捧入可也晩秀啓曰抄啓文臣申鳳朝今閏二月朔三月朔四月朔連三次居首依定式陞敍傳旨令政院捧入何如上曰依爲之出擧條上曰抄啓文臣課試呈券時當値昏夜有難往來自內閣成出勿禁帖巡邏營門着押分給於諸文臣儓隷使之往來可也命書傳敎曰近因課試之積滯連爲應製每致侵夜抄啓文臣帶隷之呈券往來者詳考內閣帖文限計晝犯夜巡勿禁事分付上下詢今日陞補題於晩秀晩秀以所出題仰達上曰此與今日課試題相似更出他題而試之上命書傳敎曰大小科試之題謄上於冊子藏于泮宮曾有定式者蓋欲曉然知旣用於御題無敢矇然混出也今因親試文臣時懸題聞之陞試詩題卽年前以表賦已出於御題者雖與混同重出有異亦難免不審而因此又見之抄啓文臣課試書題律賦又以已出於御題律詩者直爲首擬於望筒於是乎不審均矣泮長則可謂再犯課試試官二提學沈煥之二直提學李晩秀推考大司成李晩秀從重推考責勵之意有此下敎而大小科場則但以御題之已出於詩題者勿爲更出於試官之詩題各體倣此以此下敎頒示朝紙使諸生俾各知悉主司或矇然出揭隨卽提醒如是定式之後若有不察內閣政院察推雖已出榜其榜勿施以尊御題事體亦令書揭賓廳禮曹成均館外方公都會何必爲拘乎只令京試官詳考題錄下去事亦爲定式上曰南兵使進前奏職姓名上曰下去後凡事各別善爲也上命書傳敎曰近來兵曹事駭然入直堂上一傡罷職兵曹判書從重推考命書榻敎曰政官牌招開政益運曰狀啓跋辭毋得讚揚前後飭敎何等申複而卽見慶尙監司李泰永狀啓則跋居中多有讚揚之事有違定式事甚未安原狀啓有關民事雖不得不捧入而該道臣不可無警推考何如上曰此亦違令之一端道臣不可推考而止越俸一等可也出擧條晩秀曰各陵園香祝袱限內如有傷汚之事則獻官請推書吏重繩袱子亦勿膠守定例隨卽改備事曾有定式矣今番冬至祭享後綏吉園香祝袱油汚甚多事甚未安不能檢飭之獻官從重推考當該書吏令攸司科治袱子則分付戶曹卽爲改備何如上曰依爲之出擧條煥之曰蔭官七八品窠除非大政則皆以前銜人收用事曾有下敎而今則政月已近參上諸職皆儲窠矣雖七八品窠亦依此例限大政前只爲序陞何如上曰依爲之出擧條命退諸臣以次退出
정조 19년
乙卯十一月十七日未時上御便殿左承旨京畿監司廣州留守水原留守入侍時行左承旨李晩秀記事官趙台榮記注官金良倜記事官吳泰曾京畿監司金文淳廣州留守徐有隣水原留守趙心泰以次進伏訖上敎文淳曰道內還穀今幾何捧上諸邑民情亦果何如文淳曰臣之受命莅職幾近一旬而略聞道內事情則甲寅停退條還上收捧最爲憂悶交豐兩邑之三分二通津等八邑之三分一仍停實爲歉歲莫大之惠而第念畓農失稔道內諸邑殆無異同又況當納之民盡是昨年饑口其勢窘悶前後無間今若新舊竝督一直準捧則畢竟無了殺之望目下有繹騷之慮臣之愚意恐不若更定分數預爲頒令沿海最甚處或折半三分一而其餘稍勝處竝許四分一仍停使之紓力息肩得蒙終始之澤似好故狀請稟處之際臣適登筵故敢此仰達矣上曰依爲之文淳曰摠廳還餉之分授各邑多者恰過千包少者亦不下於數三百包以今年民勢幾皆負戴運納可見官民之盡心而至於牙兵等各樣收米又將繼此輸納此時民力實有窮渴之慮如此之歲以錢代納便成已例依近例一竝特許代錢則實爲窮民莫大之惠此亦狀請稟處之際臣旣登筵故竝此仰達矣上曰依爲之出擧條心泰曰內營鄕軍之設置於華城者專爲園幸時扈駕之重而行伍單弱軍容未備耿耿之忱自不少弛向者雖以五司之制成出節目而城役所劃付禁營鄕軍停番條未了當之前不可率爾擬議其所成就亦未知的在何年矣見今守禦廳革罷京營出鎭南城而馬步軍制略加釐正然有餘數之際置者其若不早區處許久因循則漸就耗縮易致無實趁此時先自廣州取其減額馬兵二哨從肆覲行宮附近而魚鱗團束又若始興果川係是輦路地方安山龍仁近作華城屬邑亦於此四邑不拘某色良丁一體換定限三哨作隊園幸時隨駕環衛等節從便出用恐合重所重之道廣留畿伯今適入侍下詢處之何如上曰廣州減額馬兵之移作始興等四邑良丁之換定果無爲弊之端乎各陳所見可也有隣曰華城近邑鄕軍之不可不加設臣亦與聞於節目之時矣旣有所重則誠難許久遲待且雖以廣州減額馬兵言之畢竟之苦役充定勢不得免則及今移作鄕軍以之扈駕以之拔身如華城之爲自有渠輩之聞見必當樂赴之不暇揆以事理少無爲弊之端矣文淳曰臣今新莅姑未知事情之如何而雖以華城及楊砥高坡等已例言之民皆樂赴實無爲弊之端及今抄定恐合事宜矣心泰曰諸議旣如是純同及今團束在所不已而程道則以輦路所經處四十里爲準至於換定軍給代之節廣州減額二哨不必擧論而四邑三哨則待其換定如數給代於相換衙門爲宜至於軍制則五哨旣選其旗隊則亦當先定其把哨將領以完一司之制而十哨未準數之前不必汲汲設置今姑以二哨付之左司三哨付之右司各其地方官定爲兼哨官平日團束之政每月課習之方專管擧行則恐合權宜之道且寓農養兵自是要道右司鄕軍成效已著自內營拮据二萬兩錢每哨各給四千緡付之各其邑買土設屯以裕兵食爲目下先務故竝此仰達矣上曰依爲之出擧條心泰曰龍珠寺還上設置旣係爲僧徒取耗給料之需則所關不輕而自年前創出停退之規數年之間元數之見縮至爲二百四十五石零若此不已畢竟支放之狼狽將無可言從今以後僧倉還上則雖値歉荒勿許停退旣往減縮者以本府捧留大同米如數充報以準當初元摠何如上曰依爲之心泰曰本城附近安山振威龍仁三邑守令以東南西城協守將定以屬邑兵符右隻亦爲留上於本府則當自臘月考績殿最恐合於尊事面重師律之義故敢此仰達而內營將校及馬步軍兵旗隊摠有勤慢褒貶之例則外營不可異同知穀官敎鍊官旗牌官別武士及親軍衛正領步軍旗隊摠今年冬等爲始勤慢單子一體修啓何如上曰依爲之出擧條有隣曰臣雖不敢以留守自居而頃聞通判之言中軍事有令留守稟處之命今適登筵敢此仰達矣本府之陞留出鎭蓋出於重保障之意而一城內三衛門自不無爲弊之端就其中擇其在京遙制者則中軍是已今若依幾營中軍例使之留住京城操練殿最等節以時來參則官方軍制俱似無妨諸議間多有言便者而猶未知如何得當曾經元戎今適入侍下詢處之何如上曰華留亦陳所見可也心泰曰一營軍政境內戢盜俱是中軍職掌爲任不輕而一城內三衙門之爲弊果如留守所奏不可不變通則依京畿中軍例使之留住京城有時往來恐合方便矣上曰依爲之出擧條命退諸臣以次退出
정조 19년
行都承旨趙尙鎭病行左承旨李晩秀坐行右承旨李益運坐左副承旨申耆坐直右副承旨朴宗甲坐同副承旨金啓洛坐直注書趙台榮仕一員未差假注書李章垕仕直事變假注書沈厚鎭仕
정조 19년
朴宗甲啓曰卽者副修撰鄭來百以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 19년
李晩秀啓曰備局稟事堂上尹蓍東李在學沈煥之徐龍輔依下敎來待矣傳曰入侍
정조 19년
以左議政兪彦鎬再度呈辭傳于李益運曰不允批答
정조 19년
傳于李晩秀曰捧糴方張此時守令不可曠官未下直人皆令當日辭朝
정조 19년
申耆啓曰司諫宋翼孝禁推事命下矣依定式遞差傳旨捧入之意敢啓傳曰知道
정조 19년
有政吏批判書沈煥之進參判洪明浩進參議宋煥箕在外左承旨李晩秀進以申禹相爲司諫金觀柱爲掌令申鳳朝爲掌令林周喆爲司饔奉事趙榮慶爲利川府使趙時衡爲陽智縣監再政以柳詢爲林川郡守
정조 19년
以宣傳官望筒傳于李益運曰仍任
정조 19년
兵批判書李得臣進參判林濟遠病參議李鼎德病參知鄭尙愚入直行右承旨李益運進以任慶麗爲景福將柳可源爲訓鍊主簿李源龍爲慶尙左兵虞候同知單鄭信懲僉知單權璹宋翼孝邊景祐李城輔爲副護軍黃昇源李勉兢尹行元爲副司直鄭來百爲副司果
정조 19년
再政宣傳官李勉兢仍任事承傳
정조 19년
李益運啓曰前司諫宋翼孝才有禁推之命而今日政事自吏曹循例送西至付軍銜臣之矇然捧入不勝惶恐原單子勿施送西之吏曹堂上推考何如傳曰允
정조 19년
李晩秀啓曰未下直守令當日辭朝事命下矣陰竹縣監辛漸兩司俱未署經而大司憲未差執義李龜雲掌令金觀柱持平姜碩龜李鼎秉大司諫李鼎揆司諫申禹相獻納金若鍊正言趙錫晦金驥燦俱在外掌令申鳳朝牌不進無以備員署經云何以爲之敢稟傳曰今日政新除授臺諫中在外及違牌人許遞前望單子入之待下批牌招署經
정조 19년
臺諫前望單子入之司諫李景溟掌令洪受浩鄭來百落點
정조 19년
申耆啓曰司諫李景溟掌令鄭來百牌不進罷職傳旨今方捧入而大司憲未差執義李龜雲持平姜碩龜李鼎秉大司諫李鼎揆獻納金若鍊正言趙錫晦金驥燦俱在外只有掌令洪受浩一人陰竹縣監辛漸無以備員署經何以爲之敢稟傳曰違牌臺諫許遞前望單子入之待開門牌招署經
정조 19년
臺諫前望單子入之司諫申大尹掌令趙錫晦正言洪樂敏落點
정조 19년
以宋翼孝囚單子傳于朴宗甲曰附過放送
정조 19년
金啓洛以弘文館言啓曰本館下番無他推移之員不得已以上番姑降入直之意敢啓傳曰知道
정조 19년
金啓洛以兵曹言啓曰依下敎今十一月各廳堂下武臣朔試射試記修整以入而在前片箭鐵箭騎芻等技如未準巡則未滿四矢及無分人竝皆勿論矣今亦依此例施行何如傳曰允
정조 19년
申耆以刑曹言啓曰依下敎義州陪持李仁弘平壤陪持韓泰三卽爲捉來曹庭平壤以後撥路遲滯委折査問則渠等所告內自義州至平壤諸站別無遲滯之事而平壤以後則平山安城站金川舊邑站長湍朝衍站高陽邑站等撥馬俱爲駑劣每致遲滯臨津則沙工或不立待招呼渡涉之際時刻自爾差晩云撥路申飭何等截嚴而海西京畿諸站擧行慢忽立馬則或以駑台馬船格則或不預待以致邊報之遲滯者難免不飭之失海西道帥臣及京畿道臣竝推考警責何如傳曰允幺麽撥路一番飭敎紀綱掃地致煩再次下敎海西雖謂之無道臣帥臣可也道臣爲先越俸五等至於帥臣之罪不可但以無狀言所當拿致郊館嚴棍充軍而時値使行之旁午勢將姑爲屈法其不勤奉法之罪卿其嚴關數問仍又發緘取招此後更以海西畿內撥路事登聞則其所嚴處另當拔例以此爲先嚴飭可也
정조 19년
禮曹參議尹行恁疏曰伏以臣孤露之餘喘耳生才十歲而孤人且蒙騃及長不能記先父之典型痛纏風樹穹壤茫茫于玆二紀有餘矣伏念臣父以多年桂坊之蹤相昔日槐臺之役煌煌宸章有儼顯刻而臣父托名其下臣又奉書其陰幸遭不偶之稀事而存沒有感猥承匪頒之寵命而報告無所且榮且悲幽明罔間臣偏母及覩伊時盛蹟而年今七旬病日益痼轉側則倩人調保則須藥凜然有朝夕之憂焉臣固晩生恩兼慈嚴情急烏島之反哺愛切崦嵫之餘暉若臣情理合獲長暇藉令臣戀祿懷仕以希進於承明替佩之列一二日離捨斷無其望不惟同朝之所憫念抑已仰徹於天鑑矣況今宿症當寒倍㞃非比尋常感冒且臣所叨之職於日本書契自有艮限以此以彼宜蒙體諒玆敢仰控短章略暴衷懇伏望聖明特許遞改俾得專意救護仍命選部勿復照擬於見任以靖私義不勝大願臣無任云云答曰省疏具悉曾亦體諒本職許遞
정조 19년
弘文館副修撰鄭來百疏曰伏以臣之老母質本脆弱年又衰邁素患痰癖之症長在床褥氣息綿綴矣卽接家信則又添寒感之疾夜來轉劇證勢非輕促臣歸護臣私情煎迫按住不得玆敢忙陳短章徑出禁扃伏乞天地父母俯垂矜諒特許鐫免俾便救護仍治臣擅離之罪以肅朝綱千萬幸甚臣無任云云
정조 19년
左議政兪彦鎬再度呈辭不允批答王若曰渙諭已宣謂卿心之可挽巽牘申徹愧予誠之莫孚有此諄諄無或邁邁顧今艱虞之溢目豈宜輔相之丐身朝論雖懋於鎭安人心世道之靡有底定庶務每患於叢脞民憂國計之若無津涯八路簿書尙無期於覆奏五日籌對迨閱月而稟停此非求去之時盍念盡瘁之道惟卿許身王室受知初元始也處奎閣之邇班爲是秉執終焉膺台席之枚卜得此遭逢間許樞府之養間曲爲之地更費巖廊之托重有隕自天不料注意之辰乃有引疾之懇眷遇若家人之視豈忍捨之憂虞多未濟之嘆誰與共也顧重任政急於燮理伊美痾自瘳於調將筋力尙强豈可擔負之遽釋精華內蘊已知智慮之不衰雖以疾病而爲辭可占勿藥之喜況今倚毗也冞篤詎緩交修之圖顧念濟屯之方亟斷乞解之請於戲前後之批旨已悉豈待多言上下之情志安孚須在嘿諒決不許副毋更控辭所辭宜不允故玆敎示想宜知悉知製敎洪秀晩製進
정조 19년
行都承旨蔡弘履坐行左承旨李益運別入直右承旨申耆別入直左副承旨李勉兢牌不進右副承旨朴宗甲坐且同副承旨金啓洛坐直注書趙台榮仕一員未差假注書李章垕仕直事變假注書金履垕仕
정조 19년
傳于朴宗甲曰諸承旨持公事入侍
정조 19년
以左議政兪彦鎬三度呈辭傳于李益運曰不允批答
정조 19년
金啓洛啓曰司諫申大尹牌不進罷職傳旨今方捧入而大司憲未差執義李龜雲掌令趙錫晦持平姜碩龜李鼎秉大司諫李鼎揆獻納金若鍊正言洪樂敏金驥燦俱在外只有掌令洪受浩一人陰竹縣監辛漸無以備員署經何以爲之敢稟傳曰昨日政除拜臺諫中在外人許遞前望單子入之待下批牌招使之卽爲署經
정조 19년
臺諫前望單子入之正言李鼎秉持平李儒修落點
정조 19년
承旨前望單子入之蔡弘履李勉兢落點
정조 19년
以左副承旨李勉兢牌不進罷職傳旨傳于朴宗甲曰只推更爲牌招
정조 19년
以左副承旨李勉兢再牌不進罷職傳旨傳于朴宗甲曰只推更爲牌招
정조 19년
以文臣朔試射試官望筒傳于朴宗甲曰不緊置之
정조 19년
沈厚鎭有頉代以金履垕爲事變假注書
정조 19년
申耆啓曰事變假注書金履垕時無職名令該曹依例付軍職冠帶常仕何如傳曰允
정조 19년
傳于李益運曰左承旨右承旨入侍
정조 19년
傳于朴宗甲曰皇旨上諭書於黃紙以別咨出來而與太皇傳位表嗣皇帝登極賀表開印出來卽十二日封發之禮部咨也八日之間已爲出來則其在聞令卽發之道拜表一兩日內爲之使行星火登程期於今年內入往時原任大臣進賀三使臣及文任承文院公事堂上定例釐正堂上入侍
정조 19년
傳于金啓洛曰領右相可强則入來難强則勿爲入來事遣備郞傳之
정조 19년
傳于朴宗甲曰勅使牌文例於二十四時入來而再昨日丑時封發之灣尹狀啓今日申時入來爲二十時當有論賞之擧傳位上諭齎來灣府陪持義州準瓜邊將作窠令該曹口傳擬入
정조 19년
朴宗甲啓曰進賀正使李秉模副使徐有防書狀官柳畊藝文提學尹蓍東承文院公事堂上李晩秀定例釐正堂上李時秀徐龍輔依下敎來待矣傳曰入侍
정조 19년
兵曹口傳政事以金振爀爲水口萬戶
정조 19년
傳于朴宗甲曰上諭祗受奉表稱賀緣由與問聖節別齎咨官今日先爲發程已有下敎令該曹優給盤纏而公用之以銀代給者亦令箕伯依例爲之齎咨官則依筵敎除朝辭發行事分付
정조 19년
朴宗甲啓曰明日方物親臨看品時處所以何處爲之乎敢稟傳曰便殿爲之落點置之紬苧席子一起所用待令白綿紙追後整待後微稟事分付
정조 19년
傳于金啓洛曰使行絡續沿路民邑之弊不可不念廚傳諸事各別省約令廟堂嚴飭三道道臣
정조 19년
李益運書啓臣敬奉聖諭馳往問議于時原任大臣則領議政洪樂性以爲迺者承宣來傳聖敎俯詢使行事第上諭與表式之付撥頒下卽是特異之事而得覽皇旨卽發專价四十日間疾馳進賀於正朝者亦是拔例之擧則雖不各送其於事面亦似無未盡之慮以進賀兼謝恩使爲名恐合穩便云右議政蔡濟恭以爲別咨之星火出送係是別例特恩在我國道理亦用別般之例夫孰曰不可太上皇嗣皇帝前各送使价以臣賤見誠爲合宜若送單使進賀爲重謝恩雖不兼似無所妨矣云領敦寧金履素以爲今此皇帝內禪卽是史牒罕有之擧而別咨知悉又出於無前之優禮則在我之道固宜竝逆兩使一以答太上特異之意一以賀新皇登極之慶而第伏念今此賀使若得倍道赴京趁明年元朝朝賀則足可以表我國勤於事大之誠而彼國亦當諒此遇慶同喜之悃愊臣意則今此賀使兼附謝恩之名恐無不可而此係臆見惟在博詢處之云矣敢啓答曰從多議欲以進賀兼謝恩爲定則太上皇帝及皇帝前各有稱謝乎抑頒咨旣在傳位之前只當稱謝於太上皇而籤紙書以皇帝陛下趁今年呈納爲可乎若以爲如何則謝恩亦不當爲之乎更遣史官問議以來可也
정조 19년
以平安監司金載瓚狀啓譯學洪仁福自柵內還爲出來緣由謄報事傳于申耆曰十六日亥時灣尹封啓十七日道伯謄啓而翌日亥時前入來比之勅使牌文二十四時之限猶神速陪持問名令該道道臣各別施賞以爲勸後之道
정조 19년
以義州府尹沈晉賢狀啓譯學洪仁福自柵內還爲出來事傳于金啓洛曰所謂譯學者若知一二則咨官入去之時別般噹咐出來之前某條探奇而初則越視秦瘠敢於特敎之下稱以彼人之外待卽爲公然還來云者如許譯舌置之何爲令灣尹拿致嚴棍後中江近處把守軍充定其代令該院以瞭然者騎撥下送若或遲滯亦爲充軍咨官則待其到柵另定悍校拿來後大張威儀於江邊嚴棍北道邊遠充軍而如有不得不遲留之事情勿棍騎撥定校上送以爲自備局棍問決處之地事卽爲分付
정조 19년
持平李儒修啓曰臣於見職姿本不合而又於本府曾經掌憲揆以公格不宜仍冒請命遞斥臣職答曰姑先署經退待物論
정조 19년
朴宗甲以禮曹言啓曰傳曰拜表日子方物封裹日字卽令該曹推擇草記事命下矣拜表吉日卽令日官池景泌推擇則今十一月二十一日辰時方物封裹同月二十日爲吉云以此日時擧行何如傳曰允
정조 19년
申耆以備邊司言啓曰卽見忠淸監司柳焵狀啓則以爲本道目下民情實無竝督之望尤甚邑昨年停退還餉特敎仍停者外餘數之卽今當捧條尤甚之次戶竝許仍停稍實之次邑若論其尤甚面里則與尤甚邑少無異同抄其災面災里無論尤甚之次戶亦依尤甚邑例仍停使之專力新還事請令廟堂稟旨分付矣本道昨年停退條分數仍停之命實出於格外之特恩又慮還餉之或有區別更命關問竝許勿捧在湖民可謂莫大惠澤按道守土之臣宜不敢更煩陳請而今此道臣狀辭備陳窮民切急之狀至以當捧餘數無望督徵爲言荒歲民情蓋可推知與其一向竝督終難準捧不若停退餘條姑許仍停使知專意新還俾知朝家終始曲念之意而稍實沿邑尤甚邑尤甚之次面里之次邑尤甚面里特敎仍停者外昨年停退條還餉當捧者竝許仍停事分付何如傳曰竝依狀請施行可也
정조 19년
左議政兪彦鎬三度呈辭不允批答王若曰冀回卿志渙諭纔宣莫諒予誠巽牘又徹自當美疹之良已須體誕告之庸申惟卿內閣舊班廟堂宿望蓋昔托契於春邸知遇已深逮今重卜於台扉倚毗尤篤矧伊夏虞之溢目政急輔相之協心世道朝象之日就泯棼望卿以漸次齊整元輔端揆之俱生耆耋賴卿以晉接周咨島沿之間有呼庚政須救濟之策關河之使者旁午宜講接應之謨只當同心而共貞何遽連章而引疾惟予宵旰之獨理方待三事同人之功況卿筋力之尙强何憂一時無妄之祟須思鞠躬之義亟斷丐身之章於戲節序將屆於陽三政屬病回春之會籌務久滯於月六宜念弘濟時之圖聽玆諄諄毋或邁邁所辭宜不允故玆敎示想宜知悉知製敎李基讓
정조 19년
刑曹啓目粘連御寶僞造罪人黃龍瑞不待時處斷妻子永屬奴婢推案報議政府詳覆爲白乎矣黃龍瑞罪狀乙良右律以施行何如判付啓傳曰凡僞造者正犯有眞箇假造之跡然後可以無辭而觀此文案割出官敎篆文而糊付木片依樣刻出云則比於空中僞造容有間隔兺除良渠亦有秉彝雖不敢諉之於渠父其矣奸情安知旣死者爲正渠爲隨從乎然則此獄未可謂之已具是置未具之獄何可用法爲先嚴刑減死定配爲良如敎